આજે જસ્ટીન ટ્રુડો શીખોને રાજી રાખવા કોશિશ કરે છે તે નવાઈની વાત લાગે છે. ફક્ત દોઢ ટકો વસતીને રાજી રાખવા કોઈ નેતા પ્રયાસો કરે તો તેના પર લઘુમતીવાદનો આરોપ લાગે જ. ભારત જુદા કારણોસર નારાજ છે, કેમ કે પોતાના દેશના શીખોને ટેકો આપવાના નામે ખાલિસ્તાનીઓને પણ ટેકો મળી જાય છે. કેનેડા જેવા પશ્ચિમના દેશો માટે માનવ અધિકાર એક એવું હથિયાર બન્યું છે કે તેના દ્વારા ફાવે તે રીતે બીજા દેશોને ઠપકારવાના. આ જ કેનેડામાં સવાસો વર્ષ પહેલાં ભારતીયો માટે અહીં હવામાન અનુકૂળ નથી તેમ કહીને વસવાટ કરવાની મંજૂરી અપાતી નહોતી. 1897માં પ્રથમ શીખ સેટલર ત્યાં પહોંચ્યાં હતાં તેવી નોંધ મળે છે. બ્રિટીશ આર્મીમાં કામ કરનાર એક શીખ ત્યાં પહોંચ્યો તે પછી રેલવેના બાંધકામ માટે બીજા થોડા શીખો પહોંચ્યાં હતાં. તેમણે પોતાના સગાઓને બોલાવવાનું શરૂ કર્યું તેના કારણે 1905ની આસપાસ શીખોની સંખ્યા હજારેકની ઉપરની થઈ હતી.